Is-sena 2014 tfakkar għeluq l-400 sena minn meta Eugenio Ramirez Maldonado, gvernatur t’Għawdex irregala l-bust ta Sant’Ursola lill-Knisja Matriċi u Kolleġġjata t’Għawdex. L-istorja tal-gżejjer Maltin hija minsuġa bi ġrajjiet li jixhdu kif l-istorja u l-fidi imxew id f’id. Id-devozzjoni lejn it-talb għadha b’sahhitha kif għadhom b’egħruq sodi il-festi li bħalissa ninsabu fl-eqqel tal-istaġun tagħhom. Din is-sena qed jitfakkar l-400 sena, tal-istatwa ta’ Sant’Ursola li tinsab fil-kappella tal-relikwi tal-Katidral t’Għawdex u hija meqjusa bħala l-eqdem vara f’Għawdex. Inġiebet Għawdex mill-gvernatur ta’ dak iż-żmien fl-1614, Eugenio Ramirez Maldonado. Sant’Ursola, qaddisa martri- skont it-tradizzjoni tmur lura għas-seklu ħamsa – kienet prinċipessa mill-Brittanja illum l-Ingilterra li marret għall-missjoni fil-Ġermanja u nqatlet f’Cologne. Matul is-snin din l-istatwa kienet tinħareg fi tliet purcissjonijiet matul is-sena. L-istorja tal-qlubija tagħha, rebħet il-qlub Għawdxin li bdew iqisuha bħala l-patruna tagħhom u irrikorew għall-għajnuna tagħha fil-ħtiġijiet personali tagħhom u f’kull gwaj li kienet tgħaddi minnu l-gżira – bħalma kienu t-terremoti, l-imxija ta’ mard qerried, in-nuqqas ta’ xita u saħansitra l-invazjoni tal-ġurati. Ir-restawr fuq din il-vara, l-ewwel darba b’mod professjonali, beda f’Jannar li għadda fil-laboratorju ta’ Heritage Malta f’Bighi. Ir-restawratur ewlieni kien David Frank Bugeja flimkien ma Anthony Spagnol. Ħames xhur ta’ xogħol bir-reqqa u llum il-vara reġgħet lura fil-post oriġinali fil-Katidral t’Għawdex. U fil-jiem tal-festa ta’ Santa Marija il-vara ta’ Sant’Ursola se tkun f’post prominenti għad-devozzjoni tal-viżitaturi u jammiraw ix-xogħol ta’ restawr li sar fuqha.